Վարշաւիոյ մէջ Երկուշաբթի, 18 Սեպտեմբեր 2017-ի յետմիջօրէին, տեղի ունեցաւ Տոմինիքեան Վանական Միաբանութեան Սուրբ Եացէք եկեղեցւոյ մուտքի պատին վրայ զետեղուած «Հայկական Նրբափողոց» վերնագրով ցուցանակի բացման արարողութիւնը: Վարշաւիոյ մէջ հայերու ներկայութիւնը յուշող նման ցուցանակներ տեղադրուած են Լվովի եւ Լեհաստանի Կտանսք քաղաքներուն մէջ, իսկ այս վերջինը իր լեհերէն եւ անգլերէն արձանագրութեամբ կը վերյիշեցնէ XV-րդ դարէն ի վեր հայկական ներկայութիւնը Վարշաւիոյ մէջ, այս ծրագրի իրագործման մէջ նշանակալից դեր ունեցած է Վարշաւիոյ Լեհահայոց Մշակոյթի եւ Ժառանգութեան Հիմնարկութիւնը: Ցուցանակի արձանագրութեան մէջ մէջբերուած են Տոմինիքեաններուն հետ հայկական յարաբերութիւնները հաստատող կարեւոր փաստեր: Շօշափելի ու ակնյայտ ապացոյց է նաեւ այս եկեղեցւոյ խորանին ձախ կողմի պատին վրայ զետեղուած` XVII-րդ դարէն գրաբար արձանագրութեամբ տապանաքարը: Ցուցանակի բացման հանդիսութեան ներկայ էին Լեհաստանի մէջ ՀՀ Արտակարգ եւ Լիազօր Դեսպան Էտկար Ղազարեան, Լեհաստանի հայ եւ լեհական զանազան միութիւններու ներկայացուցիչներ, լեհ կղերականներ, պետական անձնաւորութիւններ, ծագումով հայեր եւ հայասէր լեհերու հոծ բազմութիւն մը: Ցուցանակի բացումէն ետք, նոյն եկեղեցւոյ մէջ հայ կաթողիկէ պատարագ մատուցեց լեհ քահանայ փրոֆ. Եուզէֆ Նաումովիչ, որ կը ծառայէ հայ կաթողիկէ համայնքի հաւատացեալներուն: Պատարագին իրենց մասնակցութիւնը բերին լեհ կղերականներ վրդ. Հենրիք Պուաշչիք եւ հայր Մարէք Միուավիցքի: Պատարագի երգեցողութիւնը կատարուեցաւ 7 հոգինոց արական երգչախումբի մը կողմէ, խմբավարութեամբ Եագուպ Քոբչինսքիի, որ Վարշաւիոյ մէջ հայ կաթողիկէ պատարագներուն իր մասնակցութիւնը կը բերէ տարիներէ ի վեր: Ցուցանակի բացման արարողութեան ու պատարագին ներկայ էին նաեւ Պրուքսէլի ՀՅԴ Եւրոպայի Հայ Դատի Յանձնախումբի նախագահ Գասպար Կարապետեան, Յարութ Շիրինեան եւ Լեհաստանի Հայ Դատի Յանձնախումբի անդամներ: Պատարագէն ետք, ներկաները հիւրասիրութեան հրաւիրուեցան: